ยาแอมปิซิลลิน (Ampicillin) คืออะไร
ยาแอมปิซิลลิน (Ampicillin) คือ ยาปฏิชีวนะชนิดหนึ่ง จัดอยู่ในกลุ่มยาเพนนิซิลลิน(Penicillins) เป็นยาที่ใช้กันมานานมากกว่า 90 ปี มีฤทธิ์ต้านเชื้อแบคทีเรียได้หลายชนิด เช่น กลุ่มสแตปฟีโลคอคไค (Staphylococci), สเตปโตคอคไค (Steptococci), เอช อินฟลูเอนซา(H. Influenza), โคลิฟอร์ม (Coliforms) และโปรเตียส (Proteus)

ยาแอมปิซิลลินมีสรรพคุณรักษาโรค/ข้อบ่งใช้ คือ รักษาโรคติดเชื้อจากแบคทีเรียที่ตอบสนองต่อยาในกลุ่มเพนิซิลลิน เช่น โรคติดเชื้อ ของระบบทางเดินปัสสาวะ, หู, ปอด, กระเพาะอาหารอาหาร และลำไส้, ถุงน้ำดีและระบบทางเดินน้ำดี

ยาแอมปิซิลลินมีกลไกการออกฤทธิ์ ทำลายผนังเซลล์ (เซลล์-เนื้อเยื่อ-อวัยวะ)ของแบคทีเรียที่ก่อโรค เมื่อผนังเซลล์ถูกทำลาย แบคทีเรียจึงไม่สามารถขยายหรือแพร่พันธุ์ได้

ยาแอมปิซิลลินจัดเป็นยาอันตราย ถ้าใช้ผิดวิธีผิดขนาดอาจก่อให้เกิดอันตรายได้ ที่สำคัญห้ามซื้อยากินเอง ควรต้องปรึกษาแพทย์และให้แพทย์เป็นผู้รักษา หรือปรึกษาเภสัชกรก่อนซื้อยากินเองเสมอ จะปลอดภัยมากกว่า

ยาแอมปิซิลลิน ไม่สามารถทนกับกรดในกระเพาะอาหารได้ดีนัก จึงต้องกินยาก่อนอาหาร 1 ชั่วโมง นอกจากนั้น การใช้ยาในเด็กต้องคำนวณจากอายุและน้ำหนักตัวของเด็ก และยาผงละลายน้ำที่ใช้กับเด็กหลังผสมยากับน้ำสะอาดแล้ว ต้องเก็บในตู้เย็น แต่ห้ามเก็บในช่องแช่แข็ง
เภสัชวิทยา Pharmacology